Arapska Federacija
Hašemitska Arapska Federacija (ar.: الاتحاد العربي الهاشمي; Al-Ittihad Al-‘Arabī Al-Hashimi) bila je kratkotrajna zemlja na Bliskom istoku u Aziji koja je nastala 1958. godine političkom unijom Iraka i Jordana. Iako imenom podrazumijeva federalnu strukturu, de facto je to bila konfederacija. Federacija je osnovana 14. februara 1958. godine, kada su irački kralj Faisal II i njegov rođak, jordanski kralj Hussein, pokušali ujediniti svoja dva hašemitska kraljevstva, kao odgovor na stvaranje Ujedinjene Arapske Republike između Egipta i Sirije. Unija je trajala samo šest mjeseci, zvanično je raspuštena 2. avgusta 1958. godine, nakon što je Faisal svrgnut državnim udarom 14. jula.